– Sve je počelo kad mi je suprug (šef splitske SOA-e, op. a.) doživio infarkt i zatražio premještaj u Zagreb. Htjela sam dobiti premještaj u Ured Vijeća za nacionalnu sigurnost (UVNS) i ispunila sam upitnik za sigurnosnu provjeru. Nakon toga započeo je niz pritisaka na moju obitelj, prijetnje, ucjene Josipa Buljevića, tada ravnatelja SOA-e.

Prijetio je mom mužu, koji je dobio premještaj, i rekao da nema šanse da ja dođem u UVNS i da odustanem od zahtjeva za premještaj. Potom se dogodila situacija s mojom diplomom, da ne valja, da nikad nisam završila Filozofski fakultet – branila se pred zagrebačkom sutkinjom Sandrom Kantolić Marina Kraljević Gudelj, optužena za krivotvorenje diplome.

Provjera SOA-e

Bilo je procesa u kojima se sudilo za krivotvorenje diploma, no nije poznato u javnosti da se nekome sudi za krivotvorenje diplome, i to zagrebačkog Filozofskog fakulteta, a da je diploma originalna, sa žigom i potpisom dekana. Bivša glasnogovornica splitske policije, koja je 2012. tijekom istrage dobila otkaz u MUP-u, tereti se da je nabavila od nepoznate osobe diplomu iz travnja 1996. po kojoj je diplomirala engleski jezik, književnost i etnologiju. S tom diplomom je od 2005. do 2011. radila u policiji, bila je i voditelj Odsjeka za izvještajnu analitiku i odnose s javnošću u PU splitsko-dalmatinskoj. Na sudu tvrdi da je položila sve ispite i diplomirala:

– Bila sam dobar student i diplomirala sam na temu “Svadbeni običaji otoka Korčule” kod mentorice Milane Černelić. Nakon prijave diplomskog indeks mi je nestao dok sam bila u atriju faksa, a u referadi mi je rečeno da će mi izraditi duplikat indeksa. Nakon prijave za UVNS ispitivala su me dva agenta SOA-e, bili su bezobrazni i pokazali su mi papir iz kojeg je proizlazilo da je pod brojem pod kojima sam diplomirala izdana diploma drugoj osobi – branila se.

U arhivu fakulteta nije nađen njezin dosje

No, u arhivu fakulteta nije nađen njezin dosje niti joj se ime nalazi u knjizi diplomiranih, a pod brojem njezine diplome je ime druge studentice koja je diplomirala 1996. U karijeri tajnice fakulteta Nede Stazić jedini slučaj da je nestao dosje studenta iz arhive je slučaj Kraljević Gudelj.

– Svaki student ima dosje koji se vodi kao otvoren dok ne diplomira, a onda taj dosje postaje dosje diplomiranih i pohranjuje se u arhivi i trajno se čuva – svjedočila je Stazić. Ne zna kada je nestao njezin dosje, temeljem kojeg joj je izrađen duplikat indeksa, a provjera njezine diplome rađena je 2011. nakon što su agenti SOA-e predočili kopiju. U duplikatu indeksa nedostaju završni ispiti Starije engleske književnosti, Moderne britanske književnosti i Američke književnosti. Piše da je obranila diplomski 1996., no prof. Černelić je svjedočila da nije njezin rukopis na mjestu gdje prijavu diplomskog upisuje mentor.

Sjeća je se iz viđenja

– Sjećam je se kao studentice iz viđenja, ali nikad joj nisam bila mentor za diplomski “Svadbeni običaji otoka Korčule”. Druga studentica je kod mene imala diplomski na tu temu – svjedočila je Černelić. Bivši dekan Stipe Botica potvrdio je da je na diplomi njegov paotpis.

– Ustroj fakulteta je takav da svaki student koji diplomira mora proći bar pet ruku, a ja potpišem što mi je dostavljeno. Fakultet naručuje diplome koje se tiskaju u tiskari i plaća ih i nije moguće da ih netko samo za sebe naruči i dekanu podmetne na potpis – svjedočio je Botica.

>>Da je Marina K. Gudelj krivotvorila diplomu, odao je njezin suprug

>>Fakultet tvrdi da Marina Kraljević-Gudelj nikad nije diplomirala